दो बच्चों के साथ लड़ी जिंदगी की जंग; बालकनी में बने पति के ऑफिस में बैठकर लिखी कहानियां
मैं अंदलीब वाजिद बेंगलुरु से हूं। मैं राइटर हूं और अब तक 40 किताबें लिख चुकी हूं। मेरी सभी किताबें फिक्शन बेस्ड हैं जिसमें मुख्य किरदार लड़की होती है।
मैं अंदलीब वाजिद बेंगलुरु से हूं। मैं राइटर हूं और अब तक 40 किताबें लिख चुकी हूं। जब छोटी थी तब आज की तरह इंटरनेट नहीं था, ऐसे में बचपन किताबें पढ़ने, कहानी सुनने और सुनाने में बीता। कहानियों से रिश्ता कुछ ऐसे जुड़ा कि मैं खुद कहानियां लिखने लगी और लोग मेरी लिखी कहानियां खूब पसंद भी करते।
मेरी सभी किताबें फिक्शन बेस्ड हैं जिसमें मुख्य किरदार लड़की होती है। मुझे लगता है कि एक लड़की की कहानी महिला राइटर ही अच्छे से लिख सकती है, क्योंकि वह लड़की का मन अच्छे से समझती है। हाल ही मेरी नई किताब ‘जैसमिन विला’ आई है जो 3 बहनों की जिंदगी के इर्द-गिर्द घूमती है।
19 साल की उम्र में शुरू हुआ लिखने का सफर
मैं 19 साल की थी, जब कॉलेज में पढ़ रही थी। एक बार मैं अपने अंकल के साथ स्कूटर पर बैठकर जा रही थी, तभी सड़क पर मुझे कुछ दिखा। मैंने उसी पर 500 शब्दों का एक लेख लिखकर अखबार को भेज दिया जो छपा।
हालांकि तब मैं इतनी गंभीरता से नहीं लिखती थी और न ही कभी इसमें करियर बनाने का सोचा।
मेरे परिवार वाले और दोस्त सभी खुश थे क्योंकि मेरा नाम अखबार में छपा था। इसके बाद मैंने अखबार के लिए बच्चों की कहानियां लिखनी शुरू की।
आगे बढ़ने से पहले पोल के जरिए बताएं अपनी राय:
छोटी उम्र में हो गई शादी, तभी लिखी किताब
19 साल की उम्र में जिंदगी में कई बदलाव एकसाथ आए। इसी साल मैंने लिखना शुरू किया और इसी उम्र में मेरी शादी हो गई। हालांकि, मैंने अपने घरवालों को बोला था कि पहले मेरा कॉलेज पूरा हो जाए फिर शादी करवा देना, लेकिन तब परिवार की कुछ मजबूरियां थीं जिसकी वजह से मेरी शादी हो गई। इसके बाद ही मैंने अपना कॉलेज पूरा किया।
हालांकि मैं खुद को बहुत खुशनसीब मानती हूं कि मेरे ससुराल वाले बहुत सपोर्टिव रहे।
मेरे हस्बैंड बिजनेसमैन थे लेकिन उन्होंने मुझे मेरे किसी शौक पर कोई रोकटोक नहीं की। उन्हें पता था कि मुझे पढ़ना पसंद है। लेकिन वह लिखने के शौक के बारे में नहीं जानते थे। हालांकि मैंने जो किया, उसके लिए उन्होंने हमेशा मेरा साथ दिया और मुझे बढ़ावा भी दिया।
इस बीच मुझे यह भी लगा कि मेरी सभी दोस्त वर्किंग हैं, लेकिन मैं घर की जिम्मेदारियां निभा रही हूं। ऐसे में मुझे लगा कि कहानियां लिखने में ज्यादा आजादी है। जो मैं सोचती हूं, उसे औरों से कह सकती हूं। कहानियों में कलम की ताकत नौकरी से ज्यादा नजर आती है।
2009 में पहली किताब पब्लिश हुई
लिखने का शौक कब करियर बन गया, पता ही नहीं चला। मैंने राइटिंग को 23 साल की उम्र में गंभीरता से लेना शुरू किया। मैं कहानी लिखती चली गई और एक किताब बन गई। 2009 में मेरी पहली किताब ‘काइट स्ट्रिंग’ पब्लिश हुई।
जब मैंने यह कहानी लिखी तो मेरे हस्बैंड और ससुरालवालों को लगा कि यह किसी रीयल लाइफ कैरेक्टर से इंस्पायर है लेकिन मैंने कहा कि यह मेरी सोच है। तब सभी हैरान हुए और बहुत खुश भी। मेरी कहानी की हर किसी ने तारीफ की।
लेकिन लिखना आसान नहीं होता। मैंने राइटर बनने के लिए बहुत मेहनत की है। मैं हमेशा से चाहती थी कि कुछ करूं, कुछ बनूं। हस्बैंड ने मेरे इस सपने को पूरा करने में मेरा बहुत साथ दिया। मैं शब्द लिखती गई और कहानियां बुनती चली गई।
पब्लिशर्स ने किताब छापने से मना किया तो खुद छापी
किताब छपवाना आसान नहीं होता। मुझे अपनी हर किताब छपवाने के लिए काफी स्ट्रगल करना पड़ा। कई पब्लिशिंग हाउसेज ने मेरी किताब को छापने से इनकार किया। लेकिन हर कोई एक जैसा नहीं होता। कुछ पब्लिशिंग हाउसेज ने मेरी किताबों को छापा भी।
2013 में मेरी एक किताब आई थी ‘माई ब्रदर्स वेडिंग।’ वो बहुत पॉपुलर हुई। कई पाठकों ने मुझे इसका सीक्वल लिखने को कहा। मैंने सीक्वल लिखना शुरू कर दिया। साथ में मैंने उस बुक के पब्लिशर को सीक्वल को छापने के लिए कहा। लेकिन उन्होंने मना कर दिया। ऐसे में 2019 से मैंने किताबों को खुद छपवाना शुरू कर दिया। मैं अब सेल्फ पब्लिशिंग में विश्वास करती हूं।
मैं हर साल 3 से 4 किताबें पब्लिश करती हूं। जब खुद से किताबों की छपाई करनी शुरू की तब मुझे पता चला कि यह एक ट्रांसपेरेंट काम है। इससे साफ पता चलता है कि किताबें कितनी बिकी, कितने पैसे आए, लोगों की क्या प्रतिक्रिया रही। इस काम के बाद मैंने अपने पाठकों से सीधे जुड़ना शुरू किया।
वहीं, जब आप अपनी किताबें पब्लिशिंग हाउस को देते हैं तो वो छपाई में डेढ़ से 2 साल लगा देते हैं और लेखक को किताब से जुड़ा लोगों का रिस्पॉन्स सीधे नहीं मिलता।
कोविड में हस्बैंड और सासू मां को खोया, राइटिंग ने दी दुख सहने की ताकत
2021 की बात है। पूरी दुनिया कोरोना से लड़ रही थी। मेरे घर भी इस बीमारी ने दस्तक दी। इसकी चपेट में मैं, मेरे हस्बैंड और सासू मां आ गए। इस बीमारी ने 5 दिन के अंदर मुझे मेरे पति और सासू मां से जुदा कर दिया। यह वक्त जिंदगी का सबसे मुश्किल वक्त रहा। अपने करीबियों को खोना और नजरों के सामने 2 बच्चे…समझ नहीं आ रहा था कि जिंदगी मेरे साथ क्या करना चाहती है। उस समय मेरा बड़ा बेटा 22 साल का था और छोटा 14 साल का था।
लेकिन इस कठिन समय में मां, बहन और भाई मेरी ताकत बने। मां के साथ रही तो लगा कि मैं अकेली नहीं हूं। आने वाले जून के महीने में मेरी 26वीं मैरिज एनिवर्सरी है।
इस दौर में मुझे लगा कि मैं लिखूंगी तो इस मुश्किल वक्त से थोड़ी देर के लिए ही सही, बाहर तो निकलूंगी। कुछ समय के लिए सब कुछ भूल जाऊंगी। मेरे शब्द मेरा सहारा बने, मैंने वापस लिखना शुरू किया और उसी साल मेरी 2 किताब आईं।
पति के ऑफिस में बैठकर लिखती हूं
चूंकि मेरे हस्बैंड बिजनेसमैन थे तो उन्होंने घर की बालकनी को मिनी ऑफिस स्पेस में तब्दील कर दिया था। उनके जाने के बाद मैंने उस एरिया में बैठकर कहानियां लिखनी शुरू कीं। वहां बैठकर बहुत सुकून मिलता है।
लगता है सब कुछ मेरे आसपास है। मेरे पति, मेरे शब्द और मेरी कलम। पहले मैं अपने कमरे में बैठकर लिखती थी।
मुख्य किरदार में हमेशा रहती है लड़की
2014 में मेरी ‘द तमन्ना ट्राईलॉजी’ नाम की किताब आई। वह किताब बहुत हिट हुई। हालांकि ऐसा भी वक्त आया जब मेरी किताब लोगों को पसंद नहीं आईं। दुख भी होता था लेकिन मैंने लिखना नहीं छोड़ा। मेरी कहानियां हमेशा नायिका प्रधान ही होती हैं।
मैं खुद एक महिला हूं इसलिए मैं ऐसे कैरेक्टर से खुद को जोड़ पाती हूं। जो बातें लड़कियों के दिमाग में चलती हैं, उसे मैं अच्छे से सोच और समझ सकती हूं और उन्हें शब्दों की माला में पिरोती हूं और उपन्यास का शक्ल देकर अपने प्रिय पाठकों के सामने रखती हूं।